《题绝尘亭》
宋代·郭印

咫尺有佳境，何用山泽游。
地偏尘自远，松竹鏁深幽。
亭亭出危塔，湛湛俯长流。
凭轩目一纵，骄蹇万象收。
我来意颇适，坐对孤云浮。
同心二三友，旷达亦罕俦。
衔杯送颓日，随寓得所休。
不知世间人，亦有此乐不。
出处付身外，吾生可自由。
他时傥乘兴，相伴只沙鸥。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。